କେନ୍ଦ୍ରାପଡାଃ ବିତିଗଲାଣି 3 ବର୍ଷ । ବାରମ୍ବାର ପ୍ରଶାସନ ପାଖକୁ ଦୌଡି ଦୌଡି ମିଳିପାରିନି କ୍ଷତିପୂରଣ । 2018 ଲଗାଣ ବର୍ଷାରେ ଚାଷଜମି ହେଲା ଜଳାର୍ଣ୍ଣବ, ମରିଗଲେ ଗୃହପାଳିତ ପଶୁପକ୍ଷୀ। ମାତ୍ର ବୀମା କରାଇଥିବା ଚାଷୀଙ୍କୁ ବର୍ତ୍ତମାନ ସୁଦ୍ଧା ମିଳିପାରିନି କ୍ଷତିପୂରଣ । ବାରମ୍ବାର ଅଧିକାରୀଙ୍କ ଦ୍ବାରସ୍ଥ ହେବା ସତ୍ତ୍ବେ ବି ଶୁଣୁନାହାଁନ୍ତି ପ୍ରଶାସନ । ଶେଷରେ ବାଧ୍ୟହୋଇ ସମୂହ ଚାଷୀମାନେ କେନ୍ଦ୍ରାପଡ଼ା ପ୍ରାଣୀଧନ ଚିକିତ୍ସକଙ୍କ କାର୍ଯ୍ୟାଳୟ ସମ୍ମୁଖରେ ବିକ୍ଷୋଭ ପ୍ରଦର୍ଶନର ବାଟ ବାଛିଛନ୍ତି।
ତେବେ ଏନେଇ ଉପଖଣ୍ଡ ପ୍ରାଣୀଧନ ଚିକିତ୍ସିକ ଅଧିକାରୀ ନଥିବା କହି କଥା ପାର ହୋଇଯାଇଛନ୍ତି । 2018 ମସିହାରେ ହୋଇଥିବା କ୍ଷତିର ରିପୋର୍ଟ 2020 ମସିହାରେ ଆସିଥିଲା, ଏଥିପାଇଁ ସେମାନଙ୍କୁ କ୍ଷତିପୂରଣ ଅର୍ଥ ପ୍ରଦାନ କରିବା ସମ୍ଭବ ହୋଇନଥିଲା । ପରେ ଜିଲ୍ଲାପାଳଙ୍କ ନିର୍ଦ୍ଦେଶରେ ତଦନ୍ତ କରାଯାଇ ରିପୋର୍ଟ ଆସିଛି ମାତ୍ର ଅତିରିକ୍ତ ଜିଲ୍ଲାପାଳ ଓ ଜିଲ୍ଲା ମୁଖ୍ୟ ପ୍ରାଣୀଧନ ଚିକିତ୍ସାଧିକାରୀଙ୍କ ଅନୁପସ୍ଥିତି କାରଣରୁ ପଦକ୍ଷେପ ନିଆଯାଇ ପାରୁନି ।
ଗୃହପାଳିତ ପଶୁଙ୍କ ସୁରକ୍ଷା ପାଇଁ ରାଜ୍ୟ ସରକାରଙ୍କ କାହିଁ କେତେ ଯୋଜନା । କିନ୍ତୁ ଏହି ଦୃଶ୍ୟରୁ ଲାଗୁଛି ଯେମିତି କେନ୍ଦ୍ରାପଡା ଜିଲ୍ଲାରେ ସମସ୍ତ ଯୋଜନା ବାଟମାରଣା ହୋଇଛି । ଅନ୍ୟପକ୍ଷେ ଖୁବଶୀଘ୍ର ଗୋପାଳକ ଚାଷୀଙ୍କର ବୀମାରାଶି ସମ୍ପର୍କିତ ପଦକ୍ଷେପ ନିଆଯିବ ବୋଲି ଚିକିତ୍ସାଧିକାରୀ କହିଛନ୍ତି ।
